চাপের মুখে নির্দেশিকা প্রত্যাহার DGCA-র

কলকাতা: কার্যত ইন্ডিগোর পরিষেবা সার্টডাউন। ইন্ডিগো (IndiGo) আজও শতাধিক বিমান বাতিল করে দিয়েছে।দিল্লি বিমানবন্দর থেকে দুপুর ৩টে পর্যন্ত ইন্ডিগোর যত বিমান ওড়ার কথা ছিল, সমস্ত বাতিল করা হয়েছে। ভেঙে পড়ছে আকাশ এয়ারের পরিষেবাও।এই অবস্থায় অন্যান্য সব বিমানবন্দরের মতই পরিষেবা ব্যাহত হয়েছে কলকাতা বিমানবন্দরেও। ভোগান্তি যাত্রীদের।এই পরিস্থিতিতে ডিরেক্টর জেনারেল অব সিভিল এভিয়েশন (DGCA) তাদের নিয়ম শিথিল করল। তাদের নতুন ফ্লাইট ডিউটি টাইম লিমিটেশন রুলসের একটি অংশ অবিলম্বে প্রত্যাহার করে নেওয়া হল।

২০২৪ সালের জানুয়ারি মাসে পাইলট এবং বিমানকর্মীদের কাজের সময়ের মেয়াদ বেঁধে দিয়েছিল ডিজিসিএ। সংস্থার তরফে ‘ফ্লাইট ডিউটি টাইম লিমিটেশনস’ নামের বিধি প্রকাশ করা হয়। চলতি বছরের নভেম্বর মাসে দ্বিতীয় পর্যায়ে ওই শ্রমবিধি কার্যকর করার পরেই বিপর্যস্ত হয় ইন্ডিগোর বিমান পরিষেবা। চলতি সপ্তাহের শুরু থেকে ইন্ডিগোয় অচলাবস্থা শুরু হয়েছে। মঙ্গলবার থেকে বাতিল হচ্ছে একের পর এক বিমান। কোনওদিন ১২০০, কোনওদিন ৭০০ বিমান বাতিল হয়েছে। বৃহস্পতিবারও ৫৫০-রও বেশি বিমান বাতিল করেছে দেশের অন্যতম বড় উড়ান সংস্থা। চরম সংকটে পড়েছেন যাত্রীরা। ঘণ্টার পর ঘণ্টা অপেক্ষা করার পরও বিমান সংস্থার কারোর সঙ্গে কথা বলতে পারছেন না যাত্রীরা। এই সমস্ত কিছুর মূলে ছিল পাইলট, ক্রু-দের নতুন ডিউটির নিয়ম। যার জেরে ভোগান্তির শিকার লক্ষ লক্ষ বিমানযাত্রী। এই পরিস্থিতিতে বেসরকারি ওই বিমানসংস্থাকে ছাড় দিল কেন্দ্রীয় সরকারের নিয়ন্ত্রণাধীন উড়ান নিয়ন্ত্রক সংস্থা ডিজিসিএ। পুরনো নির্দেশিকায় উল্লিখিত কয়েকটি বিধিনিষেধ শিথিল করা হচ্ছে।

আরও পড়ুন: “ভারত নিরপেক্ষ নয়..” ইউক্রেনের বিষয় নিয়ে পুতিনকে বললেন মোদি!

নির্দেশিকায় বলা হয়েছিল, পাইলট বা বিমানচালকদের নেওয়া ছুটিকে সাপ্তাহিক বিশ্রামের যে নির্দিষ্ট সময়সীমা, তার অন্তর্ভুক্ত করা যাবে না।পাইলটরা আগাম ছুটি নিন বা না-নিন, সপ্তাহে ৪৮ ঘণ্টার বিশ্রাম দিতেই হবে তাঁদের। নতুন নিয়মে বলা হয়েছিল সাপ্তাহিক বিশ্রামের জন্য যে ছুটি হয়, তার মধ্যে অন্য কোনও ছুটি অন্তর্ভুক্ত করা যাবে না। অর্থাৎ ছুটি নিলে পাইলটদের সাপ্তাহিক বিশ্রামের সময়ের সঙ্গে অ্যাডজাস্ট করতে বলা যাবে না। সূত্রের খবর, পাইলটদের ছুটির সময়সীমাও ওই ৪৮ ঘণ্টার মধ্যে অন্তর্ভুক্ত করা যাবে। পাইলটদের রাতের কাজ বা নাইট সংক্রান্ত বিধিও শিথিল করছে ডিজিসিএ। সমস্যা মোকাবিলায় পাইলটদের সহযোগিতাও চেয়েছে তারা।

দেখুন ভিডিও